## Educació aposta per traslladar a les aules els valors d’arrelament i compromís de l’empresa familiar i promoure vocacions mamprenedores

*** La iniciativa també pretén orientar els jóvens sobre el seu futur laboral i les demandes del mercat
* La Conselleria ha col·laborat en l’elaboració d’una guia dirigida als docents amb recursos didàctics per a l’aplicació pràctica del programa
* Al voltant de 400 estudiants d’ESO, Batxillerat i FP de la província d’Alacant participaran en esta primera edició de la Comunitat Valenciana**

La Conselleria d’Educació, Cultura, Universitats i Ocupació aposta per traslladar a les aules els valors d’arrelament, compromís i esforç que representa l’empresa familiar, així com promoure vocacions mamprenedores a través del programa ‘Empresa Familiar a les aules’.

Així ho ha posat de manifest el secretari autonòmic d’Educació, Daniel McEvoy, durant la presentació del programa a Alacant, a on ha estat acompanyat per la directora general de Formació Professional, Marta Armendia.

Així mateix, l’acte de presentació ha comptat amb la participació de la presidenta d’AEFA en la província d’Alacant, Maite Antón; la directora territorial de CaixaBank a la Comunitat Valenciana i Regió de Múrcia, Olga García, i el representant de la Junta Directiva d’AEFA, de la Comissió de Càtedres i Digital & Ecommerce Manager en Wonders, Francis Carbonell.

Durant la seua intervenció, Daniel McEvoy ha destacat la importància d’esta iniciativa “per a contribuir a orientar els jóvens sobre el seu futur laboral i oferir-los una visió de les demandes del mercat i els perfils professionals més buscats”.

En este sentit, el secretari autonòmic d’Educació ha fet una crida per a considerar la mamprenedoria com una opció de futur viable que, a més, “està arrelada amb el desenrotllament econòmic de la nostra terra”.

‘Empresa Familiar a les aules’ és una iniciativa educativa impulsada per l’Associació de l’Empresa Familiar de la província d’Alacant (AEFA), amb la col·laboració de la Conselleria d’Educació, a través del Programa Emprén de la Direcció General d’FP, i el patrocini de CaixaBank.

El programa, dirigit a l’alumnat de 3r i 4t d’Educació Secundària Obligatòria, 1r i 2n de Batxillerat i Formació Professional, preveu una sèrie d’actuacions que pretenen reforçar d’una manera pràctica els continguts acadèmics relacionats amb l’empresa familiar i mamprenedoria.

Per a fer-ho, s’han programat una sèrie de xarrades en 12 col·legis i instituts de totes les comarques alacantines, a càrrec d’empresaris de 12 empreses familiars d’esta província, pertanyents a AEFA.

Estes xarrades tenen com a finalitat oferir als estudiants el testimoniatge, els reptes i els valors que representa en l’actualitat l’empresa familiar i, a més, es completen posteriorment amb visites *in situ* a la mateixa empresa per a conéixer el seu funcionament, organització i característiques.

**Guia didàctica**

La Conselleria ha col·laborat en l’elaboració d’una guia dirigida als docents, que ha sigut elaborada per un grup d’experts i conté recursos didàctics per a l’aplicació pràctica del programa a les aules.

S’estima que al voltant de 400 estudiants d’ESO, Batxillerat i FP de la província d’Alacant participaran en esta primera edició d’‘Empresa Familiar a les aules’.

El programa va ser posat en marxa per primera vegada a Castella i Lleó durant el curs 2018-2019 i actualment està implantat en 13 comunitats autònomes i hi han participat més de 30.000 alumnes.

Fecha: 16/01/2025